b'\n_START_ARTICLE_\nSerie A skandalas (2006)\n_START_PARAGRAPH_\nSerie A ky\xc5\xa1ininkavimo skandalas \xe2\x80\x93 futbolo istorijoje vienas did\xc5\xbeiausi\xc5\xb3 rungtyni\xc5\xb3 rezultat\xc5\xb3 suderinimo skandal\xc5\xb3, sukr\xc4\x97t\xc4\x99s Italijos Serie A lyg\xc4\x85. Rungtyn\xc4\x97s buvo derinamos parenkant palankius teis\xc4\x97jus._NEWLINE_Rungtyni\xc5\xb3 falsifikavim\xc4\x85 2006 met\xc5\xb3 gegu\xc5\xbe\xc4\x97s m\xc4\x97nes\xc4\xaf atskleid\xc4\x97 Italijos policija. Skandalo metu min\xc4\x97ti net 8 \xc4\xafsiv\xc4\x97l\xc4\x99 Serie A lygos bei keli Serie B lygos klubai, ta\xc4\x8diau i\xc5\xa1ai\xc5\xa1kiti ir nubausti tik keturi Serie A lygos klubai \xe2\x80\x93 \xc4\x8dempionai Juventus, A.C. Milan, Fiorentina ir Lazio. Po tyrimo i\xc5\xa1 Juventus klubo atimti du paskutiniai \xc4\x8dempion\xc5\xb3 titulai, planuota tris klubus (Juventus, Fiorentina ir Lazio) pa\xc5\xa1alinti i\xc5\xa1 Serie A, ta\xc4\x8diau pa\xc5\xa1alintas tik Juventus, dar trys klubai nubausti \xc5\xa1velnesnemis bausm\xc4\x97mis, atimant ta\xc5\xa1kus paskutiniame ir sekan\xc4\x8diame sezuonuose bei apribojant teis\xc4\x99 sekan\xc4\x8diame sezone dalyvauti Europiniuose klub\xc5\xb3 turnyruose._NEWLINE_Vienas svarbiausi\xc5\xb3 rungtyni\xc5\xb3 suderinimo \xc4\xafrodym\xc5\xb3 \xe2\x80\x93 \xc5\xbeiniasklaidoje pavie\xc5\xa1inti Juventus vadovo Luciano Moggi telefonini\xc5\xb3 pokalbi\xc5\xb3 \xc4\xafra\xc5\xa1ai, atskleid\xc5\xbeiantys rungtyni\xc5\xb3 derinim\xc4\x85, nelegalius lo\xc5\xa1imus bei finansini\xc5\xb3 ataskait\xc5\xb3 falsifikavim\xc4\x85. I\xc5\xa1 pokalbi\xc5\xb3 paai\xc5\xa1k\xc4\x97jo, kad \xc4\xaf skandal\xc4\x85 \xc4\xafsiv\xc4\x97l\xc4\x99 Pierluigi Pairetto (UEFA teis\xc4\x97j\xc5\xb3 komiteto vienas vadov\xc5\xb3), Giuseppe Pisanu (Italijos vidaus reikal\xc5\xb3 ministras), Marcello Lippi (buv\xc4\x99s Juventus ir Italijos rinktin\xc4\x97s treneris). Policija tiria, ar \xc4\xaf skandal\xc4\x85 n\xc4\x97ra \xc4\xafsiv\xc4\x97l\xc4\x99s geriausiu 2006 m. pasaulio \xc4\x8dempionato vartininku pripa\xc5\xbeintas Gianluigi Buffon, kiti \xc5\xbeaid\xc4\x97jai, \xc4\xaftariami dalyvav\xc4\x99 nelegaliuose lo\xc5\xa1imuose \xe2\x80\x93 Enzo Maresca, Antonio Chimenti ir Mark Iuliano._NEWLINE_Skandalo metu atsistatydino Italijos futbolo federacijos prezidentas Franco Carraro, Juventus klubo direktori\xc5\xb3 taryba. Juventus klubo akcij\xc5\xb3 kaina nuo gegu\xc5\xbe\xc4\x97s 9 d. iki gegu\xc5\xbe\xc4\x97s 19 d. krito 50\xc2\xa0%.'